Foto maak opslae; vrou dalk aangeklaNina de Chiffre soen die polisiebeampte, Salvatore Piccione Foto: Marco Bertorello ŉ Foto van ŉ jong Italiaanse vrou wat ŉ polisiebeampte se valhelmskerm tydens ŉ betoging soen, het opslae gemaak op sosiale media, maar ŉ polisievakbond dreig om haar nou vir “seksuele geweld” te dagvaar. Nina de Chiffre, ŉ 20-jarige student, het die polisiebeampte, Salvatore Piccione, tydens ŉ betoging oor ŉ nuwe hoëspoedspoorlyn in die Alpe, gesoen. ŉ Fotograaf van AFP het die foto geneem. Talle het haar gedrag as liefdevol beskryf en dit is wyd op sosiale media versprei, alhoewel die fotograaf Marco Bertorello en De Chiffre self gesê het dit was gedoen as ŉ bespotting. Duisende betogers het op 16 November in die prentjiemooi Val di Susa bymekaargekom waar dié omstrede spoorlyn tussen Frankryk en Italië gebou word. Franco Maccari, hoof van die COISP-polisievakbond, het vroeër vandeesmaand onderneem om die betoger [De Chiffre] te dagvaar vir “seksuele geweld en minagting van ŉ staatsamptenaar”. Staatsaanklaers het egter aan AFP gesê hulle het tot dusver nog nie ŉ dagvaarding ontvang nie, maar aangedui dat ŉ dagvaarding binne 90 dae van die betoging ingedien kan word.